《池口舟中见九华山》
明代·周浈

贞履无素期，劳生意恒窘。
谁云戒戎路，曾是返初隐。
水宿淹长晷，山行阻修畛。
缥缈对雄标，巑岏发奇蕴。
岩回气如焚，峰去势犹引。
刻削冠青莲，雕镂矗丹笋。
嵁霞上斑剥，石乳下閟硱。
山鬼从文狸，渊灵闷玄蜃。
眷言志藜藿，未遂采芝菌。
即事情已悲，怀贤迹俱泯。
潜吴愧梅福，去汶羞闵损。
人德险未夷，天道明可准。
皋兰岂徒歇，岩桂芳未陨。
岁暮山中人，结言候归轸。

作者简介：江西鄱阳人，徙居江宁，字伯宁。江西十才子之一。洪武初任饶州长史、湖广都事，官至刑部尚书，三年降为惠州经历。